ཡེ་གཞི་རང་རིག་དོན་གྱི་བླ་མ་ལ་འདུད་དོ། །རང་བབ་འཛིན་མེད་ངང་ནས་གླུ་དབྱངས་ཤིག་ལེན་འདོད། །ཨ་ཧོ་སྣང་སྲིད་ཆོས་ཀུན་རང་སེམས་ཀྱི་ཆོ་འཕྲུལ། །སེམས་ཉིད་གཞི་མེད་རྩ་བྲལ་རང་བྱུང་གི་རིག་པ། །ད་ལྟའི་ཐ་མལ་ཤེས་པ་རང་བབས་སུ་ཞོག་དང་། །སང་ངེ་ས་ལེ་ཝ་ལེ་ཧྲིག་གེ་བ་འདི་ཀ །གཞི་རིག་རང་བྱུང་དོན་གྱི་བླ་མ་དེ་ཡིན་ནོ། །ཤེས་པ་མ་བཅོས་མ་བསྒྱུར་འཛིན་རྟོག་དང་བྲལ་བ། །སྤང་བླང་རེ་དོགས་ཡིན་མིན་རྟོག་དཔྱོད་ཀྱིས་མ་བསླད། །སྟོང་ངོ་སྙམ་པའི་སྟོང་འཛིན་ཡིད་དཔྱོད་ཀྱང་མ་བྱེད། །གསལ་ལོ་སྙམ་པའི་གསལ་ཆ་ངོས་འཛིན་ཡང་མ་དགོས། །སྟོང་གསལ་དབྱེར་མེད་རང་རིག་གདོད་མ་ཡི་ཆོས་སྐུ། །མ་བཙལ་རང་སར་བཞག་ཚེ་རང་ཞལ་དེ་མཇལ་བྱུང་། །མ་བལྟ་ལྷོད་ཀྱིས་གློད་ལ་བློ་འདས་ཀྱི་ངང་དུ། །ཕྱི་ནང་བར་མེད་ཟང་ཐལ་གཉུག་མ་ཡི་ཆོས་སྐུ། །ཡེ་དག་སྤྲོས་བྲལ་ཡེ་གནས་ཀུན་བཟང་གི་དགོངས་པ། ། རྩོལ་མེད་རང་བཞག་དྲན་པས་མ་ཡེངས་པར་སྐྱོངས་དང་། །གཉུག་མ་གཤིས་ཀྱི་ཡིན་ལུགས་རྩོལ་མེད་དུ་མཇལ་ངེས། །འདིའང་སྙིང་བརྩེ་ཐུབ་རྒྱམ་ཕྲིན་པོ་ཟུང་དགྱེས་ཆེད། །རིག་འཛིན་དགའ་བའི་ཚལ་གྱི་ཕོ་བྲང་གི་དབུས་སུ། ། སྔགས་རྒན་འདུ་ཤེས་གསུམ་པ་ནམ་སྤྲུལ་མིང་དེ་ཡིས། །སྣང་གསལ་གློག་གི་འོད་ལ་ཤར་མར་དུ་བྲིས་སོ། ། ༈